CELEX: 32020D0152
Language: hr
Date: 2020-02-03 00:00:00
Title: Provedbena Odluka Komisije (EU) 2020/152 оd 3. veljače 2020. o zabrani Rumunjskoj da ponovno izdaje odobrenja iz članka 53. stavka 1. Uredbe (EZ) br. 1107/2009 za sredstva za zaštitu bilja koja sadržavaju aktivnu tvar klotianidin ili imidakloprid za uporabu na Brassica napus protiv Phyllotreta spp. ili Psylliodes spp. (priopćeno pod brojem dokumenta C(2020) 458) (Vjerodostojan je samo tekst na rumunjskom jeziku) (Tekst značajan za EGP)

5.2.2020   
               
               
                  HR
               
               
                  Službeni list Europske unije
               
               
                  L 33/16
               
            
         PROVEDBENA ODLUKA KOMISIJE (EU) 2020/152
         оd 3. veljače 2020.
         o zabrani Rumunjskoj da ponovno izdaje odobrenja iz članka 53. stavka 1. Uredbe (EZ) br. 1107/2009 za sredstva za zaštitu bilja koja sadržavaju aktivnu tvar klotianidin ili imidakloprid za uporabu na Brassica napus protiv Phyllotreta spp. ili Psylliodes spp.
         
            
               (priopćeno pod brojem dokumenta C(2020) 458)
            
         
         (Vjerodostojan je samo tekst na rumunjskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 53. stavak 3. točku (a),
         budući da:
         
                     (1)
                  
                  
                     Provedbenom uredbom Komisije (EU) br. 485/2013 (2) izmijenjeni su uvjeti za odobravanje aktivnih tvari tiametoksam, klotianidin i imidakloprid, koje pripadaju razredu neonikotinoida. Člankom 2. te uredbe zabranjena je prodaja i uporaba sjemena određenih usjeva tretiranih sredstvima za zaštitu bilja koja sadržavaju te aktivne tvari, uz iznimku sjemena koje se upotrebljava u staklenicima. U skladu s tim, države članice morale su izmijeniti ili povući postojeća odobrenja za sredstva za zaštitu bilja koja sadržavaju te aktivne tvari.
                  
               
                     (2)
                  
                  
                     Od 28. veljače 2014. Rumunjska je na temelju odstupanja za hitne situacije iz članka 53. stavka 1. Uredbe (EZ) br. 1107/2009 u više navrata izdala hitna odobrenja koja se odnose na tretiranje sjemena, prodaju i sijanje sjemena tretiranog sredstvima za zaštitu bilja koja sadržavaju navedene aktivne tvari. O tim hitnim odobrenjima Komisija i ostale države članice propisno su obaviještene.
                  
               
                     (3)
                  
                  
                     Rumunjska je 20. ožujka 2017. obavijestila Komisiju o četiri hitna odobrenja na snazi od 1. veljače 2017. do 16. svibnja 2017. za sredstva za zaštitu bilja koja sadržavaju aktivne tvari imidakloprid (NUPRAID AL 600 FS i Seedoprid 600 FS), tiametoksam (Cruiser 350 FS) i klotianidin (PONCHO 600 FS) za uporabu na Helianthus annuus i Zea mays protiv Agriotes spp. i Tanymecus dilaticollis. Rumunjska je 13. rujna 2017. obavijestila Komisiju o dva hitna odobrenja na snazi od 21. srpnja 2017. do 16. listopada 2017. za sredstva za zaštitu bilja koja sadržavaju aktivne tvari imidakloprid (NUPRID AL 600 FS) i klotianidin (MODESTO 480 FS) za uporabu na Brassica napus protiv Phyllotreta spp. i Psylliodes spp.
                  
               
                     (4)
                  
                  
                     U skladu s člankom 53. stavkom 2. Uredbe (EZ) br. 1107/2009 Komisija je 15. rujna 2017. od Europske agencije za sigurnost hrane („Agencija”) zatražila da, s obzirom na uvjete za hitna odobrenja utvrđene u članku 53. stavku 1. Uredbe (EZ) br. 1107/2009, ocijeni hitna odobrenja koja je izdalo nekoliko država članica, uključujući Rumunjsku, za sredstva za zaštitu bilja koja sadržavaju aktivne tvari klotianidin, imidakloprid i tiametoksam za uporabe koje više nisu odobrene Provedbenom uredbom (EU) br. 485/2013.
                  
               
                     (5)
                  
                  
                     Rumunjska je 18. svibnja 2018. ponovno prijavila hitna odobrenja za sredstva za zaštitu bilja MODESTO 480 FS i NUPRID AL 600 FS, koja sadržavaju aktivne tvari klotianidin i imidakloprid za tretiranje sjemena i sijanje tretiranog sjemena, za uporabu na Brassica napus var. napobrassica protiv Phyllotreta spp. i Psylliodes spp.
                  
               
                     (6)
                  
                  
                     U pogledu tih triju aktivnih tvari provedbenim uredbama Komisije (EU) 2018/783 (3), (EU) 2018/784 (4) i (EU) 2018/785 (5) potvrđena su ograničenja uvedena Provedbenom uredbom (EU) br. 485/2013. Njima je dodatno ograničena uporaba sredstava za zaštitu bilja koja sadržavaju aktivne tvari imidakloprid, klotianidin i tiametoksam, pri čemu je dopušteno odobravanje samo za uporabu kao insekticid u trajnim staklenicima ili za tretiranje sjemena koje je namijenjeno isključivo uporabi u trajnim staklenicima. K tome, usjevi dobiveni na taj način moraju ostati u trajnim staklenicima tijekom cijelog svojeg životnog vijeka.
                  
               
                     (7)
                  
                  
                     U tehničkom izvješću izrađenom na zahtjev Komisije navedenom u uvodnoj izjavi 4. i objavljenom 21. lipnja 2018. (6) Agencija je za tri kombinacije usjev/štetni organizam, od njih šest za koje je Rumunjska izdala hitno odobrenje, zaključila da postoji sredstvo koje sadržava odobrenu alternativnu aktivnu tvar koja djeluje na isti način, a riječ je o kombinacijama Brassica napus/Phyllotreta atraPhyllotreta atra., Brassica napus/Psylliodes chrysocephala, i Zea mays/Tanymecus dilaticollis. Međutim, četiri sredstva nisu se upotrebljavala samo za kombinaciju Zea mays/Tanymecus dilaticollis, za koju je postojala alternativa, nego su se istodobno upotrebljavala i za druge kombinacije usjev/štetni organizam, a riječ je o kombinacijama Zea mays/Agriotes spp., Helianthus annuus/Agriotes spp. i Helianthus annuus/Tanymecus dilaticollis, za koje nije bilo dostupno nijedno sredstvo koje sadržava alternativnu tvar.
                  
               
                     (8)
                  
                  
                     Stoga Komisija na temelju ocjene Agencije smatra da Rumunjska nije ispunila uvjete utvrđene člankom 53. stavkom 1. Uredbe (EZ) br. 1107/2009 u pogledu odobrenja za MODESTO 480 FS, koji sadržava aktivnu tvar klotianidin, i za NUPRID AL 600 FS, koji sadržava aktivnu tvar imidakloprid ‚za uporabu u kombinacijama usjev/štetni organizam Brassica napus/Phyllotreta spp. i Brassica napus/Psylliodes spp. jer se ta hitna odobrenja odnose na kombinaciju usjev/štetni organizam za koju je odobreno drugo sredstvo koje sadržava alternativnu aktivnu tvar koja djeluje na isti način. Sredstva koja se upotrebljavaju za kombinaciju Zea mays/Tanymecus dilaticollis, za koju je odobreno drugo sredstvo koje sadržava alternativnu aktivnu tvar koja djeluje na isti način, upotrebljavala su se na istom usjevu i za drugi štetni organizam za koji nije bila dostupna alternativa i stoga Komisija smatra da je uporaba tih sredstava prihvatljiva za Zea mays zato što se uporaba više sredstava za zaštitu bilja radi suzbijanja različitih štetnih organizama na istom usjevu ne bi trebala poticati ako ju je moguće izbjeći.
                  
               
                     (9)
                  
                  
                     U skladu s tim, Komisija je dopisom od 16. srpnja 2018. od Rumunjske zatražila da potvrdi da neće ponovno izdati hitna odobrenja za sredstva za zaštitu bilja MODESTO 480 FS, koji sadržava aktivnu tvar klotianidin, i NUPRID AL 600 FS, koji sadržava aktivnu tvar imidakloprid, za uporabu u kombinacijama usjev/štetni organizam Brassica napus/Phyllotreta spp. i Brassica napus/Psylliodes spp. Rumunjska je u svojem odgovoru od 18. rujna 2018. zauzela stajalište da su ta hitna odobrenja bila opravdana.
                  
               
                     (10)
                  
                  
                     Komisija smatra da je potrebno donijeti odluku kojom se Rumunjskoj zabranjuje ponovno izdavanja hitnih odobrenja za sredstva za zaštitu bilja koja sadržavaju aktivnu tvar klotianidin i/ili imidakloprid za uporabu u kombinacijama usjev/štetni organizam Brassica napus/Phyllotreta spp. ili Brassica napus/Psylliodes spp.
                  
               
                     (11)
                  
                  
                     Stalni odbor za bilje, životinje, hranu i hranu za životinje nije donio mišljenje u roku koji je odredio njegov predsjednik. Smatralo se potrebnim donijeti provedbeni akt te je predsjednik odbora podnio nacrt provedbenog akta žalbenom odboru na daljnje razmatranje. Žalbeni odbor nije dostavio mišljenje,
                  
               DONIJELA JE OVU ODLUKU:
         
            Članak 1.
            Rumunjska ne smije ponovno izdati odobrenje iz članka 53. stavka 1. Uredbe (EZ) br. 1107/2009 za sredstva za zaštitu bilja koja sadržavaju aktivnu tvar klotianidin ili imidakloprid za uporabu na Brassica napus protiv štetnih organizama Phyllotreta spp. ili Psylliodes spp.
         
         
            Članak 2.
            Ova je Odluka upućena Rumunjskoj.
         
         
            Sastavljeno u Bruxellesu 3. veljače 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 309, 24.11.2009., str. 1.
         
         
            (2)  Provedbena uredba Komisije (EU) br. 485/2013 od 24. svibnja 2013. o izmjeni Provedbene uredbe (EU) br. 540/2011 u pogledu uvjeta za odobravanje aktivnih tvari klotianidina, tiametoksama i imidakloprida i o zabrani uporabe i prodaje sjemena tretiranog sredstvima za zaštitu bilja koja sadrže te aktivne tvari (SL L 139, 25.5.2013., str. 12.).
         
            (3)  Provedbena uredba Komisije (EU) 2018/783 оd 29. svibnja 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari imidakloprid (
               SL L 132, 30.5.2018., str. 31.).
         
         
            (4)  Provedbena uredba Komisije (EU) 2018/784 оd 29. svibnja 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari klotianidin (SL L 132, 30.5.2018., str. 35.).
         
            (5)  Provedbena uredba Komisije (EU) 2018/785 оd 29. svibnja 2018. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari tiametoksam (SL L 132, 30.5.2018., str. 40.).
         
            (6)  EFSA, povezane publikacije 2018.:EN-1416.